作者:許棠
標題:冬杪歸陵陽別業五首
內容:無媒歸別業，所向自乖心。閭裡故人少，田園荒草深。浪翻全失岸，竹迸別成林。鷗鳥猶相識，時來聽苦吟。眠雲終未遂，策馬暫休期。上國勞魂夢，中心甚別離。冰封巖溜斷，雪壓砌松欹。骨肉嗟名晚，看歸卻淚垂。學劍雖無術，吟詩似有魔。已貧甘事晚，臨老愛閑多。雞犬唯隨鹿，兒童只衣蓑。時因尋野叟，狂醉複狂歌。鄉國亂離後，交親半旅遊。遠聞誠可念，歸見豈無愁。敗葦迷荒徑，寒蓑沒壞舟。衡門終不掩，倚杖看波流。遊秦複滯燕，不覺近衰年。旅貌同柴毀，行衣對骨穿。籬寒多啄雀，木落斷浮煙。楚夜聞鳴雁，猶疑在塞天。